智海院殿松雲宗閑大居士肖像贊並序
智海院殿松雲宗閑大居士肖像贊並序

　置君德於不過地，貽孫謀於有道長者，蓋良佐才也，長岡興長其人也歟。

　興長源姓松井氏，父佐州牧康之，細川兵部侍郎藤孝家監也，母沼田上野別駕光長女也。府君細川越中刺史忠興賜諱興長與氏，號式部，後稱佐渡。

　慶長丙子，府君忠興以令愛妻之，蓋旌先考康之忠勛之異也。同年八月，隨府君忠興於濃州，岐阜之役，興長鬥于第一營，先鋒大敗，興長一騎徑前不退，諸軍睹之，復集從，城發鳥銃而被創，其臨危驍勇如此。同十七年，繼先考之塵，守豐後州木付城，且領　豐臣秀吉公所賜先考山城州神童寺及八瀨之采地。

　元和七年，府君忠興以第五令息為興長嗣子，寄之是也，蓋愍其無後，可謂殊遇優渥矣。

　寬永乙亥冬，府君忠利奉　台命築東武城御成橋、石壁，興長從事之，　大猷相公犒賜羽織，石壁成，復賜時服五領並羽織。

　同十四年丁丑十月，耶蘇之徒據於肥前州嶋原古壘而叛，　幕府遣諸將擊之，興長、寄之隨府君忠利攻之，奇計力戰，其功居多。府君之兵為第一營先登，實由父子之勞也，府君賞以國俊佩刀、朱提若干。

　同十五年五月廿八日，府君謂興長曰：「先考康之，仕藤孝及忠興為腹心、稱爪牙，我家隆興，偏因此郎勳績也，宜剏建招提，以薦其冥福。」乃建禪苑於熊本白川滸，號春光院。

　正保三年丙戌，府君光尚聞於　幕府，令興長守八代城。寬文元年辛丑，府君綱利繼世就國，興長老病交集，府君甚憐之，病裡存問，丁寧欵篤。同年六月廿八日，卒於熊本，行年八十，葬八代城東山麓。

　方今寄之追慕之餘，繪厥肖影，請書其事，不能固辞，粗誌之且系以讚，々云：

　維天之祐，誕降俊良，松井甲族，國家棟樑。
　堂々顯考，鴻漸鷹揚，拜佐州牧，名節孔臧。
　斡蠱嫡子，具瞻此節，府君寵遇，賜氏長岡。
　妻以閨秀，無愧東床，分一枝桂，世祿流芳。
　門閥鼎盛，式綜三綱，密勿軍旅，羣兇云寒。
　躬當矢石，岐阜戰場，單槍匹馬，勇敢洸々。
　擊嶋原賊，功烈益彰，麾城衝邑，破堅摧剛。
　操擬管晏，量愜原嘗，稱八代守，威噞秋霜。
　老成鵠髮，襟度汪洋，閑暇養浩，博山凝香。
　眉壽八十，夜壑舟藏，點燈智海，即處寂光。
　積善有慶，厥遺阜昌。

　　寬文第三龍輯昭陽阜閼林鐘廿八日

　　　　　見南禪靈叟玄承

江戸時代
日本の伝記
漢文
1663年